Sergio Ramos

**Sergio Ramos García** (s. 30. maaliskuuta 1986 Camas, Sevillan maakunta, Espanja) on espanjalainen jalkapalloilija, joka pelaa puolustajan pelipaikalla. Hän edustaa Meksikon Primera Divisiónissa pelaavaa Monterreyta. Monet pitävät häntä yhtenä kaikkien aikojen parhaista puolustajista.

Ramos aloitti ammattilaisuransa vuonna 2004 Sevillan joukkueessa. Hän pelasi vuosina 2005–2021 Real Madridissa ja esiintyi seurassa 671 ottelussa – mikä on joukkueen historian neljänneksi suurin lukema. Ramos voitti joukkueen riveissä 22 mestaruutta, muun muassa viisi Espanjan liigamestaruutta ja neljä Mestarien liigan voittoa. Hän toimi ajoittain myös joukkueen kapteenina. Vuodet 2021–2023 Ramos pelasi ranskalaisseura Paris Saint-Germainissa, jossa hän voitti kahdesti Ranskan liigamestaruuden. Hän palasi Sevillaan 2023–2024 ja on edustanut Monterreyta vuodesta 2025.

Ramos edusti Espanjan A-maajoukkuetta vuosina 2005–2021. Hän pelasi siinä joukkueen historian ennätykselliset 180 ottelua, joissa hän teki 23 maalia. Ramos voitti maajoukkueensa kanssa kahdesti EM-kultaa vuosina 2008 ja 2012. Lisäksi hän voitti vuoden 2010 MM-kilpailut.

## Seurajoukkueura
### Sevilla
Ramos aloitti jalkapalloilun synnyinkuntansa seurassa Camasissa kuusivuotiaana, veljensä innoittamana. Hän liittyi heinäkuussa 2002 Sevillan reservijoukkueeseen ja pelasi siinä kaksi vuotta. Seuraavan kauden Ramos pelasi Sevillan edustusjoukkueessa. Hän pelasi kaikki kilpailut mukaan luettuina 42 ottelua, joissa hän teki kolme maalia.

### Real Madrid
#### Ensimmäiset kaudet (2005–2009)
Ramos liittyi elokuussa 2005 Real Madridiin 27 miljoonan euron siirtosummalla. Sopimus oli kahdeksanvuotinen. Ramos pelasi ensimmäistä kertaa joukkueessa syyskuussa pelatussa liigaottelussa Celta Vigoa vastaan. Kolmen päivän kuluttua hän pelasi ensimmäisen ottelunsa Mestarien liigassa, kun Real Madrid kohtasi Lyonin. Ramos teki ensimmäisen maalinsa Real Madridissa 6. joulukuuta pelatussa Mestarien liigan ottelussa Olympiakosin verkkoon.

Ramos sijoittui debyyttikaudellaan Real Madridin kanssa liigan toiseksi Barcelonan jälkeen. Ramos pelasi 34 liigaottelua, joissa hän teki neljä maalia. Mestarien liigassa hän pelasi seitsemän ottelua ja viimeisteli yhden maalin, kun Real Madrid putosi turnauksesta neljännesvälierissä Arsenalia vastaan. Copa del Reyssä Ramos pelasi kuusi ottelua, joissa hän teki yhden maalin. Voitokkaalla liigakaudella 2006–2007 hän pelasi 33 ottelua, joissa hän teki viisi ja syötti neljä maalia. Real Madrid eteni Mestarien liigassa toistamiseen neljännesvälieriin, jossa se putosi Bayern Müncheniä vastaan. Ramos pelasi Copa del Reyssä kolme ottelua.

Ramos pelasi liigakaudella 2007–2008 edellisen kauden tavoin 33 ottelua ja teki itse viisi sekä syötti neljä maalia. Real Madrid voitti toisen peräkkäisen liigamestaruutensa. Liigamaalien lisäksi Ramos osui kaudella kerran Espanjan supercupissa Sevillan verkkoon. Mestarien liigassa Real Madrid eteni jälleen neljännesvälieriin, josta Roma eteni jatkoon kahden osaottelun yhteismaalein 4–2. Ramos pelasi turnauksessa joukkueensa kaikki ottelut lukuun ottamatta toista osaottelua Romaa vastaan pelikiellon vuoksi. Copa del Reyssä Ramos pelasi edellisen kauden tavoin kolme ottelua.

Ramos pelasi kaksi ja teki yhden maalin, kun Real Madrid voitti kauden 2008 supercupin. Liigakaudella 2008–2009 Ramos pelasi 32 ottelua, joissa hän teki neljä ja syötti kolme maalia. Real Madrid sijoittui liigassa toiseksi Barcelonan jälkeen. Real Madrid putosi Mestarien liigan neljännesvälierissä Liverpoolille. Ramos pelasi kaudella kaikki joukkueensa kahdeksan ottelua avauskokoonpanossa ja teki maalin BATE Barysaun verkkoon.

#### Ensimmäiset ottelut kapteenina ja mestaruuksia (2009–2015)
Real Madrid sijoittui liigakaudella 2009–2010 edellisen kauden tavoin toiseksi. Ramos pelasi kaudella 33 ottelua, joissa hän viimeisteli neljä ja syötti kolme maalia. Real Madrid eteni Mestarien liigassa neljännesvälieriin, jossa se koki tappion Lyonille. Ramos pelasi kaudella seitsemän ottelua ja jäi pois toisesta osaottelusta FC Zürichiä vastaan. Real Madrid sijoittui Barcelonan jälkeen liigan toiseksi myös kaudella 2010–2011. Ramos pelasi kaudella 31 ottelua ja teki niissä kolme ja syötti kaksi maalia. Real Madrid putosi Mestarien liigan välierissä Barcelonaa vastaan. Ramos pelasi kaudella kahdeksan ottelua.

Ramos voitti kaudella 2011–2012 kolmannen liigamestaruutensa Real Madridissa, kun joukkue keräsi täydet sata pistettä. Ramos pelasi kaudella 34 ottelua, joissa hän teki kolme ja syötti viisi maalia. Mestarien liigassa hän pelasi 11 ottelua, joissa hän sekä teki itse että syötti yhden maalin. Real Madrid putosi turnauksesta välierissä Bayern Müncheniä vastaan. Ramos pelasi 26 ottelua liigakaudella 2012–2013 ja menetti kauden loppupuolelta useita otteluita loukkaantumisten vuoksi. Hän teki pelaamissaan otteluissa neljä maalia. Hän pelasi joulukuun liigaottelussa Málagaa vastaan ensimmäistä kertaa Real Madridin kapteenina. Real Madrid sijoittui liigassa toiseksi Barcelonan jälkeen. Mestarien liigassa Ramos pelasi yhdeksässä ottelussa täydet minuutit. Niissä hän teki ja syötti yhdet maalit. Real Madrid eteni välieriin, jossa se hävisi Borussia Dortmundille kahden osaottelun yhteismaalein 4–3.

Ramos voitti kaudella 2013–2014 uransa ensimmäisen Mestarien liigan. Hän pelasi kaudella 11 ottelua ja teki niissä kolme maalia, niistä yhden loppuottelussa Atlético Madridin verkkoon. Hän pelasi liigassa 32 ottelua, joissa hän viimeisteli neljä maalia ja syötti yhden. Real Madrid sijoittui kaudella kolmanneksi Atlético Madridin ja Barcelonan jälkeen. Copa del Reyssä Ramos pelasi kahdeksan ottelua ja Real Madrid voitti turnauksen Barcelonaa vastaan pelatussa loppuottelussa. Ramos aloitti kauden 2014–2015 uransa ensimmäisellä UEFA Super Cupin voitolla Sevillaa vastaan. Hän pelasi liigassa 27 ottelua ja teki niissä itse neljä sekä syötti yhden maalin. Real Madrid sijoittui liigassa toiseksi Barcelonan jälkeen. Joukkue voitti joulukuussa 2014 seurajoukkueiden MM-kilpailut. Ramos pelasi turnauksessa joukkueensa molemmat ottelut ja teki niissä maalit. Hän voitti turnauksen parhaalle pelaajalle myönnettävän Kultaisen pallon.

#### Menestystä Mestarien liigassa (2015–2018)

Ramos aloitti kaudella 2015–2016 Real Madridin pääsääntöisenä kapteenina. Hän solmi elokuussa viisivuotisen jatkosopimuksen joukkueen kanssa. Hän oli mukana voittamassa Mestarien liigaa ja teki Atlético Madridin verkkoon joukkueensa ainoan maalin loppuottelussa, joka jatkui rangaistuspotkukilpailuun. Ramosista tuli viides pelaaja, joka oli onnistunut maalinteossa kahdessa Mestarien liigan finaalissa. Hän saavutti virstanpylvään ensimmäisenä puolustajana. Liigakaudella Ramos pelasi 23 ottelua, joissa hän teki kaksi ja syötti kolme maalia. Real Madrid sijoittui turnauksessa toiseksi pisteen erolla Barcelonaan. Ramos sai maaliskuussa 2016 pelatussa liigaottelussa Las Palmasia vastaan 20. punaisen korttinsa Real Madridissa.

Real Madrid voitti kaudella 2016–2017 toisen peräkkäisen Mestarien liigansa historian ensimmäisenä joukkueena. Ramos pelasi kaudella 11 ottelua, joissa hän teki maalin Napolin verkkoon. Real Madrid vei nimiinsä myös liigakauden mestaruuden. Ramos pelasi 28 ottelua ja teki seitsemän maalia. Hän teki tammikuussa 2017 pelatussa liigaottelussa 50:nnen Espanjan liigamaalinsa Málagan verkkoon.

Real Madrid jatkoi voittoputkeaan ja voitti kaudella 2017–2018 kolmannen peräkkäisen Mestarien liigansa. Ramos pelasi turnauksessa edellisen kauden tavoin 11 ottelua ja teki maalin lohko-ottelussa APOEL Nikosiaa vastaan. Real Madrid sijoittui liigakaudella kolmanneksi Barcelonan ja Atlético Madridin jälkeen. Ramos pelasi 26 ottelua, joissa hän teki neljä maalia ja syötti yhden. Hän pelasi Copa del Reyssä vain yhden ottelun suurimmaksi osaksi loukkaantumisten vuoksi.

#### Viimeiset kaudet (2018–2021)
Ramos pelasi 28 ottelua liigakaudella 2018–2019 ja teki niissä kuusi sekä syötti kaksi maalia. Real Madrid sijoittui edellisen kauden tavoin kolmanneksi Barcelonan ja Atlético Madridin jälkeen. Joukkue eteni Mestarien liigassa neljännesvälieriin, jossa se koki toisen osaottelun myötä tappion Ajaxia vastaan. Ramos pelasi joukkueensa molemamt ottelut voittokkaissa seurajoukkueiden MM-kilpailuissa ja teki maalin loppuottelussa Al Ainin verkkoon.

Real Madrid voitti liigakauden 2019–2020 viiden pisteen erolla Barcelonaan. Ramos pelasi kaudella 35 ottelua, joissa hän teki 11 maalia ja syötti yhden. Joukkue voitti myös supercupin 4–1 Atlético Madridia vastaan. Mestarien liigassa Real Madrid putosi neljännesvälierissä Manchester Citylle. Ramos pelasi kaudella viisi ottelua ja teki maalit Club Bruggen sekä Galatasarayn verkkoihin.

Viimeisellä kaudellaan Real Madridissa Ramos menetti suuren osan otteluita loukkaantumisten vuoksi. Esimerkiksi liigakauden 2020–2021 kevätpuolella hän pelasi vain kaksi ottelua. Joukkue selvitti tiensä liigan toiseksi kahden pisteen erolla mestaruuden voittaneeseen Atlético Madridiin. Mestarien liigassa Ramos onnistui kahdesti maalinteossa; ensin lohko-ottelussa Interiä ja myöhemmin neljännesvälierissä Atalantaa vastaan. Real Madrid eteni turnauksessa välieriin asti, jossa Chelsea pudotti sen jatkosta toisen osaottelun myötä. Ramos pelasi Real Madridissa kaikkiaan 671 kilpailullista ottelua, joissa hän teki 101 ja syötti 40 maalia. Hän on joukkueen historian neljänneksi eniten otteluita pelannut pelaaja.

### Paris Saint-Germain
Ramos liittyi heinäkuussa 2021 ilmaissiirrolla ranskalaisseura Paris Saint-Germainiin. Sopimuksen pituudeksi ilmoitettiin kaksi vuotta.

### Paluu Sevillaan
Ramos palasi syyskuussa 2023 Sevillaan ilmaissiirrolla ja yksivuotisella sopimuksella.

### Monterrey
Meksikolaisseura Monterrey solmi helmikuussa 2025 vuoden mittaisen sopimuksen Ramosin kanssa. Hänen pelinumerokseen valikoitui 93, sillä hän teki kyseisellä peliminuutilla maalin Mestarien liigan kauden 2013–2014 loppuottelussa.

## Maajoukkueura
Ramos pelasi yhdet ottelut Espanjan alle 16- ja alle 17-vuotiaiden maajoukkueissa. Hän pelasi seitsemän ottelua alle 19-vuotiaiden maajoukkueessa ja voitti joukkueen riveissä ikäluokkansa vuoden 2004 EM-kilpailut. Ramos pelasi kuusi ottelua Espanjan alle 21-vuotiaiden maajoukkueessa.

### Euroopan- ja maailmanmestaruus (2005–2010)
Ensimmäisen ottelunsa Espanjan A-maajoukkueessa Ramos pelasi maaliskuussa 2005 ystävyysottelussa Kiinaa vastaan. Hän teki myöhemmin lokakuussa kaksi maalia MM-karsintaottelussa San Marinon verkkoon. Ramos pelasi vuoden 2006 MM-kilpailuissa kolme ottelua avauskokoonpanossa, kun Espanja koki neljännesvälierissä tappion Ranskalle. Hän teki vuoden 2008 EM-karsinnoissa maalin Ruotsia vastaan.

Ramos pelasi EM-kilpailujen lopputurnauksessa viisi ottelua avauksessa ja yhdessä edelleen jatkoajan. Espanja voitti lopulta turnauksen 1–0 Saksaa vastaan. Ramos onnistui vuoden 2010 MM-karsinnoissa maalinteossa Turkin verkkoon. Hän pelasi Maanosaliittojen cupissa 2009 kolme ottelua, niistä kahdessa täydet peliminuutit. Ramos pelasi MM-lopputurnauksessa joukkueensa kaikissa seitsemässä ottelussa. Niistä yhdessä hän ei pelannut täyttä peliaikaa, ja voitokkaassa loppuottelussa Alankomaita vastaan hän pelasi myös jatkoajan. Ramos valittiin Fifan toimesta turnauksen tähdistöjoukkueeseen.

### Toinen Euroopan-mestaruus ja sata pelattua maajoukkueottelua (2010–2014)

Ramos syötti lokakuussa 2010 kaksi maalia EM-karsintaottelussa Liettuaa vastaan. Hän teki vajaan vuoden kuluttua maalin niin ikään EM-karsinnoissa Liechtensteinin verkkoon. Espanja voitti seuraavana vuonna pidetyssä lopputurnauksessa toisen peräkkäisen EM-kultansa, kun loppuottelussa kaatui Italia lukemin 4–0. Ramos pelasi avauskokoonpanossa joukkueensa kaikki kuusi ottelua. Hän pelasi 22. maaliskuuta 2013 maajoukkueuransa sadannen ammattilaisottelun Suomea vastaan pelatussa MM-karsintaottelussa. Hän teki ottelussa myös maalin. Hänestä tuli 26-vuotiaana nuorin virstanpylvään saavuttanut eurooppalaispelaaja.

## Pelaajaprofiili

Urheilulehti *[[Sports Illustrated]]* pitää vuonna 2025 julkaistussa luettelossaan Ramosia historian viidenneksi parhaana puolustajana. Urheilusivusto GiveMeSport taas pitää Ramosia 2000-luvun parhaana puolustajana. Paris Saint-Germainin puheenjohtajana toimineen Nasser Al-Khelaïfin mukaan: ”Sergio on täydellinen jalkapalloilija, yksi parhaimmista puolustajista pelin historiassa. Hän on syntynyt kilpailija, johtaja ja todellinen ammattilainen.”

Ramos on pituudeltaan 184-senttimetrinen, ja hän on pelannut sekä keskuspuolustajana että oikeana laitapuolustajana. Ramos on ollut pelipaikastaan huolimatta hyvä maalintekijä, ja hän oli kesäkuuhun 2025 mennessä historian viidenneksi eniten maaleja tehnyt puolustaja.

## Tilastot
Päivitetty 17. syyskuuta 2018.

1 Sisältää Supercopa de Españan, UEFA Super Cupin ja FIFA Club World Cupin ottelut.

## Saavutukset

**Seurajoukkueet**
* Espanjan pääsarjamestaruus: 2007, 2008, 2012, 2017, 2020
* Espanjan cup: 2011, 2014
* Espanjan supercup: 2008, 2012, 2017, 2020
* Mestarien liiga: 2014, 2016, 2017, 2018
* Euroopan supercup: 2014, 2016, 2017
* Seurajoukkueiden maailmanmestaruus: 2014, 2016, 2017, 2018

**Maajoukkueet**
* Alle 19-vuotiaiden Euroopan-mestaruus : 2004
* Euroopan-mestaruus: 2008, 2012
* Maailmanmestaruus: 2010

### Henkilökohtaiset
* Valinta Mestarien liigan tähdistöjoukkueesen (**4**): 2013–2014, 2015–2016, 2016–2017, 2017–2018
* Valinta seurajoukkueiden MM-kilpailujen parhaaksi pelaajaksi (**1**): 2014
* Valinta vuoden 2010 MM-kilpailujen tähdistöjoukkueeseen

## Lähteet

## Aiheesta muualla

*